ฝันร้าย มหาวิทยาลัย ที่รับนักเรียนต่างชาติ
ปีการศึกษาปัจจุบัน จะไม่กระทบมากนัก ปีการศึกษาถัดไป จะกระทบมหาศาล 2 ประโยคนี้เป็นการสรุปง่ายๆ ของผลกระทบที่มีแนวโน้มจะเกิดขึ้น กับมหาวิทยาลัยที่มีจำนวนนักเรียนต่างชาติสูง 
13 เม.ย. 2563

ฝันร้าย มหาวิทยาลัย ที่รับนักเรียนต่างชาติ /โดย ลงทุนแมน
ปีการศึกษาปัจจุบัน จะไม่กระทบมากนัก
ปีการศึกษาถัดไป จะกระทบมหาศาล
2 ประโยคนี้เป็นการสรุปง่ายๆ ของผลกระทบที่มีแนวโน้มจะเกิดขึ้น
กับมหาวิทยาลัยที่มีจำนวนนักเรียนต่างชาติสูง
คงปฏิเสธไม่ได้ว่าวิกฤติโรคระบาดส่งผลกระทบมหาศาล
ต่อเจ้าของธุรกิจสายการบิน โรงแรม รวมถึงร้านอาหาร
แต่รู้หรือไม่ว่ายังมีอีกธุรกิจที่ได้รับผลกระทบไม่ต่างกัน
นั่นก็คือ มหาวิทยาลัยที่รองรับนักศึกษาจากทั่วทุกมุมโลก
แล้วมหาวิทยาลัยเหล่านี้ได้รับผลกระทบอะไรบ้าง?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ค่าเทอม 
ค่าธรรมเนียมการเรียนการสอน
ค่าธรรมเนียมการใช้สิ่งอำนวยความสะดวก เช่น ห้องสมุด ห้องแล็บ
ค่าใช้จ่ายเหล่านี้ ถูกเก็บไปก่อนแล้วล่วงหน้าจึงเท่ากับว่าปีนี้มหาวิทยาลัยแทบจะไม่กระทบอะไรเลย
อย่างไรก็ตาม สิ่งที่กำลังจะเกิดขึ้นในปีหน้ากลับตรงกันข้าม
ซึ่งเราก็อาจจะเรียกได้ว่าปีหน้าที่จะถึงนี้ อาจเป็น “หายนะ” 
สำหรับมหาวิทยาลัยทั่วโลกในแบบที่เราไม่เคยเจอมาก่อนในประวัติศาสตร์
นั่นก็คือ จำนวนนักเรียนต่างชาติที่สมัครเรียนปีการศึกษาใหม่ อาจมีค่าเข้าใกล้ 0 คน..
ที่เป็นแบบนี้ก็เพราะว่าสถานการณ์โรคระบาด
ที่เรายังคาดการณ์ได้ยากว่าจะจบเมื่อไหร่
และกินระยะเวลายาวนานกว่าที่คาดการณ์
เรื่องนี้ส่งผลโดยตรงต่อการเดินทางระหว่างประเทศที่กลายมาเป็นความเสี่ยงที่ทุกคนหลีกเลี่ยง
แน่นอนว่าหากเดินทางต่างประเทศไม่ได้
นอกจากการท่องเที่ยวแล้ว การศึกษาต่อต่างประเทศ
ก็จะได้รับผลกระทบแทบจะในทันที เช่นกัน
ที่ต่างกันก็คือ การท่องเที่ยวนับเป็นครั้ง ครั้งละไม่กี่วัน
ในขณะที่การศึกษา นับเป็นเทอม เทอมละหลายเดือน ครึ่งปี ถึงหนึ่งปี
แสดงให้เห็นว่าการขาดหายไปของนักท่องเที่ยว 1 คนกับนักเรียนต่างชาติ 1 คน มีมูลค่าต่างกันมหาศาล
เมื่อรวมกับสภาวะการตกงานที่พุ่งสูงขึ้นทั่วโลก
ก็อาจจะส่งผลให้ผู้ปกครองหลายครอบครัวชะลอการศึกษาของลูกหลาน
โดยเฉพาะอย่างยิ่งการศึกษาต่อต่างประเทศที่มีค่าใช้จ่ายสูง
ทั้งหมดนี้แสดงให้เห็นว่าวิกฤติรอบนี้ส่งผลให้ 
ยิ่งมหาวิทยาลัยมีนักเรียนต่างชาติมากเท่าไร
ผลกระทบที่อาจจะเกิดขึ้นในอนาคต ก็จะยิ่งมากขึ้นเป็นทวีคูณเท่านั้น
แล้วทำไมผลกระทบถึงเป็นแบบทวีคูณ?
เราลองมาดูตัวอย่างสัดส่วนนักเรียนท้องถิ่นกับนักเรียนต่างชาติ
ของมหาวิทยาลัยชั้นนำในประเทศอังกฤษ
London School of Economics (LSE)
University College London (UCL)
Imperial College
สถาบันเหล่านี้มีนักเรียนท้องถิ่น 50% นักเรียนต่างชาติ 50%
นั่นเท่ากับว่าปีหน้า สถาบันเหล่านี้อาจมีรายได้หายไปเกินกว่าครึ่ง
ในขณะที่ค่าใช้จ่ายในการว่าจ้างครู อาจารย์ ค่าบำรุงสถานที่ห้องสมุด อุปกรณ์การเรียนการสอนไม่ได้ลดลงระดับเดียวกัน
เรื่องนี้จึงอาจส่งผลไปถึงมหาวิทยาลัยที่ยังมีภาระค่าใช้จ่ายสูง หนี้เยอะ ขาดสภาพคล่องในทันที
แล้วการศึกษาต่อต่างประเทศที่ผ่านมามีมูลค่ามหาศาลขนาดไหน?
เราก็อาจลองมาดูการเติบโต และมูลค่าการศึกษาของนักเรียนจีนที่ออกไปศึกษาต่อต่างประเทศเพราะเป็นกลุ่มนักเรียนต่างชาติใหญ่สุดในโลก
ปี 2008 จำนวน 179,800 คน
ปี 2018 จำนวน 662,100 คน
คิดเป็นการเติบโตเฉลี่ย 14% ต่อปี
ในขณะที่ ค่าเทอมที่มหาวิทยาลัยทั่วโลกได้รับจากนักเรียนจีนมีมูลค่ากว่า 984,000 ล้านบาท 
สะท้อนให้เห็นว่าเฉลี่ยแล้วนักเรียนชาวจีน 1 คน เสียค่าเทอมราว 1,490,000 บาท ต่อปี..
ซึ่งแน่นอนว่ามูลค่าดังกล่าวยังไม่รวมค่าที่พัก ที่อยู่อาศัย ค่าอาหาร
ตลอดระยะเวลาที่นักเรียนต่างชาติไปศึกษาต่อที่ต่างประเทศ
ซึ่งนอกจากนักเรียนจีนแล้ว ก็ยังมีนักเรียนจากประเทศที่กำลังพัฒนาอื่นๆ ที่มีแนวโน้มไปศึกษาต่อที่ต่างประเทศเพิ่มขึ้น เช่น นักเรียนอินเดีย รวมถึงนักเรียนไทย
ทั้งหมดนี้ทำให้เราสรุปได้ว่ามหาวิทยาลัยที่มีสัดส่วนนักเรียนจากต่างประเทศ
กำลังจะได้รับผลกระทบในแบบฉบับที่ไม่เคยเจอมาก่อนในประวัติศาสตร์ 
ซึ่งมันอาจจะเกิดขึ้นเพียงชั่วคราว แต่ก็ไม่แน่ว่าหลังจากโรคระบาดแล้ว
เราก็อาจจะมีมุมมองต่อการศึกษาที่เปลี่ยนไปก็เป็นได้
ซึ่งการเปลี่ยนไปในที่นี้ก็คือ ผู้ปกครองและนักเรียนในแต่ละประเทศทั่วโลก
หันกลับมาดู “การศึกษาในประเทศบ้านเกิด” มากขึ้น ที่อย่างน้อยก็เป็นที่
ที่เรารู้สึกปลอดภัย และอุ่นใจได้มากกว่า
หากเรากลับมาชั่งน้ำหนัก
ระหว่างการเรียนในประเทศกับต่างประเทศ
แล้วรู้สึกว่าข้อดีไม่คุ้มความเสี่ยง
ก็ไม่แน่เหมือนกันว่าเรื่องนี้อาจจะเป็นความท้าทายของมหาวิทยาลัยที่รับนักเรียนต่างชาติ
อนาคต
เราก็อาจได้เห็นคนจีน 
ชอบที่จะจบการศึกษาสูงสุดในประเทศจีนมากกว่า
รวมถึงคนไทย ที่ไม่เอาแล้ว
เรียนต่อเมืองนอก อันตราย
เรียนที่ไทยก็ได้ ปลอดภัยกว่า ก็เป็นได้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-